
A közjegyzők fegyelmi felelőssége, jogesetek a Budapesti (Királyi) Törvényszék gyakorlatából (1936–1950)

Az OTDK dolgozatomban a közjegyzők fegyelmi felelősségét mutatom be a Budapesti (Királyi) Törvényszék gyakorlata alapján 1936 és 1950 között. A kutatásom jogtörténeti tárgyú, ezért a primer levéltári források feltárása mellett nyomon követtem a témára vonatkozó jogi normák érvényesülését is. A levéltári anyagok feldolgozását követően elvégeztem az iratok tartalmi és kronológiai csoportosítását, és az ügyek típusa szerinti statisztikai szempontú következtetéseket vontam le.
Az elemzés 1936-os kezdődátumát az indokolja, hogy a jelölt év januárjában lépett hatályba az 1936. évi III. törvénycikk, amely a közjegyzők fegyelmi felelősségéről is rendelkezett. Az 1950-es záródátumot pedig a Törvényszék fegyelmi ügyeinek levéltári kutathatósága határozta meg. A kutatásom során a tudományos vizsgálat középpontjában a történeti norma állt, így a levéltári források feltárásával párhuzamosan alkalmaztam a normatív jogtudományi irányzat szabályértelmezési és elemzési módszerét. A dolgozatban az 1886. évi VII. tc., az 1930. évi IV. tc. és az1936. évi III. tc. normatani és dogmatikai elemzését is elvégeztem.
A levéltári kutatómunkát a Budapest Főváros Leváltárában végeztem, ahol a primer levéltári forrásokat az ügyek típusainak megfelelően csoportosítottam. Kutatásom során kiemelt hangsúlyt fektettem a dogmatikai háttér vizsgálatára és a tárgykörbe vágó releváns szakirodalom feldolgozására is, mivel a közjegyzők fegyelmi felelősségének levéltári alapú feldolgozása a szakirodalomban kevésbé feldolgozott témakör. Levéltári kutatásom alatt összesen kilenc fond levéltári forrást dolgoztam fel. 1936 és 1950 között 128 alkalommal indult fegyelmi eljárás a Törvényszéken, amelyből összesen 30 esetben indult közjegyzővel szemben.
A dolgozatban feltárt levéltári források a polgári közjegyzőség történetéhez új és további elemzést igénylő adalékokkal szolgálnak.



